12 መስከረም 2020 ምንጪ ስእሊ, Reuters ኣስትራዜኔካ ምስ ዩኒቨርስቲ ኦክስፎርድ ብምትሕብባር ዘማዕበልዎ ክታበት ኮቪድ-19 ኣብ ተስፋ ዝህብ ደረጃ በጺሑ ነይሩ። ሃንደበት ግና ዕንቅፋት ኣጋጢምዎም፤ ካብቶም ወለንታዊ ፈተነታት ዝገብሩሎም ዝነበሩ ሰባት ሓደ ብምሕማሙ እቲ መስርሕ ንግዚኡ ከም ዝቋረጽ ተገይሩ። እቲ ዜና ንብዙሓት መንግስታት ኣሰንቢዱ እዩ። ምኽንያቱ፡ እቲ ክታበት፡ ንቀዳማይን ካልኣይን ደረጃ ፈተነታት ብዓወት ብምስጋሩ፡ በቲ ለበዳ ተዋጢራ ንዘላ ዓለምና መፍትሒ ክኸውን ተስፋ ተነቢሩሉ ነይሩ። እቲ ናይ ኦክስፎርድ ክታበት ዝኾነ ዕንቅፋት ከጋጥሞ ኣይተደለየን። ብፍላይ ፕረዚደንት ኣሜሪካ ዶናልድ ትራምፕ ቅድሚ ወርሒ ሕዳር ኣብ ኢዱ ክበጽሕ ብተስፋ ይጽበያ ነይሩ። ኣውስትራልያን ብሪጣንያን ኣሜሪካን ኣቐዲመን ከፊለን እየን። ብርክት ዝበሉ ፋብሪካታት መድሃኒት እቲ ናይ ኦክስፎርድ ክታበት ክዕወት'ዩ ብዝብል ንምፍራዩ ምድላዋት ክገብሩ ጀሚሮም እዮም። ብዘይካ'ዚ ካብቶም ካልኦት ኣብ ምምዕባል ዘለው ክታበታት፡ እዚ ናይ ኦክስፎርድ፡ ኣብ ናይ መወዳእታ ምዕራፍ በጺሑ ነይሩ። ኣብ ብሪጣንያ፡ ኣሜሪካ፡ ብራዚልን ደቡብ ኣፍሪቃን ዝርከቡ ክሳብ 30 ሽሕ ዝበጽሑ ፍቓደኛታት እቲ ክታበት ተዋሂብዎም እዩ። ካብ መንጎኦም ሓደ ሰብ ምሕማሙ እዩ እምበኣር ሕጂ ነቲ እዚ ኩሉ ዝተጻዕረሉ ክታበት፡ ንግዚኡ'ውን እንተኾነ ደው ከም ዝብል ዝገበረ። ኦክስፈርድ ከካይዶ ዝጸንሐ ፈተነ ክታበት ኮሮናቫይረስ ደው ኣቢልዎ ኣውስትራልያ 85 ሚልዮን ብልቃጥ ክታበት ኮቪድ 19 ንምርካብ ተፈራሪማ ግዝኣታት ኣሜሪካ ‘ነቲ ኣብ ወርሒ ሕዳር ዝጅምር ክታበት ተዳለዋ’ ተባሂለን እቲ ኣብ ብሪጣንያ ዝርከብ ወለንተኛ ድሕሪ እቲ ክታበት ብረኽሲ ናይ ቫይረስ ዝሰዓበ ክኸውን ከም ዝኽእል ዝግለጽ ጸገም ዓንዲ ሕቖ ከም ዝተረኽቦ፡ ዘ ኒው ዮርክ ታየምስ ጸብጺቡ። እንተኾነ፡ ግና መንቀሊ ናይቲ ሕማም ጌና ኣይተረጋገጸን ኣሎ፤ እቲ ሕማም ምስቲ ዝተወሃቦ ክታበት ዝተሓሓዝ እንተኾይኑ ነጻ ኣካል መርመራ ከካይድ እዩ። ኣስትራዜኔካ ግና ከምዚ ዓይነት ተርእዮ ዘጋጥም ምዃኑን ዘሻቕል ከም ዘየሎን ሓቢሩ። ወሲኹ'ውን "እቲ ፈተነ ንግዚኡ'ዩ ተቋሪጹ ዘሎ፡ እቲ ሕሙም ብምንታይ ከም ዝሓመመ'ውን ኣይተፈለጠን። ምናልባት ምስቲ ክታበት ዝተሓሓዝ ክኸውን ይኽእል እዩ" ኢሉ። ንምዃኑ ከምዚ ዝበለ ክስተት ኣብ መስርሕ ምምዕባል መድሃኒት ክሳዕ ክንደይ ልሙድ እዩ?
